ส่องหุ้น SET50 ร่วงหนัก 9 เดือนพา “ติดดอย” เกินครึ่ง
เปิดโผ SET50 ช่วง 9 เดือนแรกของปี 65 พบว่ามี 32 หลักทรัพย์ที่ปรับตัวลดลง ฟาก KCE ร่วงหนักสุด 51% เหลือ 43 บาท ส่วน BH บวกสวนกระแสมากสุด 61% มาที่ 227 บาท เทียบกับปลายปีก่อนอยู่ที่ 141 บาท
เปิดโผ SET50 ช่วง 9 เดือนแรกของปี 65 พบว่ามี 32 หลักทรัพย์ที่ปรับตัวลดลง ฟาก KCE ร่วงหนักสุด 51% เหลือ 43 บาท ส่วน BH บวกสวนกระแสมากสุด 61% มาที่ 227 บาท เทียบกับปลายปีก่อนอยู่ที่ 141 บาท
6 พ.ย. 2565

“ข่าวหุ้นธุรกิจออนไลน์” ทำการรวบรวมข้อมูลการเคลื่อนไหวของตลาดหุ้นไทย พบว่าในช่วง 9 เดือนแรกของปี 2565 ตลาดหุ้นไทยปรับตัวลดลงมากว่า 68.11 จุด หรือราว 4% เมื่อเทียบกับช่วงปลายปี 2564 หรือจากระดับ 1,657.62 จุด เมื่อวันที่ 30 ธันวาคม 2565 มาที่ระดับ 1,589.51 จุด ในวันที่ 30 กันยายน 2565
พร้อมกันนี้ พบว่าราคาหุ้นในกลุ่ม SET50 ต่างปรับตัวลดลงเช่นกันในช่วงเวลาดังกล่าว โดยราคาหุ้นที่ปรับตัวลดลงมามากสุด 5 อันดับแรก ได้แก่ บริษัท เคซีอี อีเลคโทรนิคส์ จำกัด (มหาชน) หรือ KCE ปรับตัวลดลงมากว่า 50.85% มาที่ระดับ 43.25 บาท เทียบจากราคาปิด 30 ธันวาคม 2564 ที่ระดับ 88.00 บาท
ถัดมาได้แก่ บริษัท เมืองไทย แคปปิตอล จำกัด (มหาชน) หรือ MTC ปรับตัวลดลงมากว่า 38.30% มาที่ระดับ 36.25 บาท เทียบจากราคาปิด 30 ธันวาคม 2564 ที่ระดับ 58.75 บาท
รวมถึง บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ปรับตัวลดลงมากว่า 30.36% มาที่ระดับ 43.00 บาท เทียบจากราคาปิด 30 ธันวาคม 2564 ที่ระดับ 61.75 บาท ด้าน บริษัท พีทีที โกลบอล เคมิคอล จำกัด (มหาชน) หรือ PTTGC ปรับตัวลดลงมากว่า 29.36% มาที่ระดับ 41.50 บาท เทียบจากราคาปิด 30 ธันวาคม 2564 ที่ระดับ 58.75 บาท และ บริษัท คาราบาวกรุ๊ป จำกัด (มหาชน) หรือ CBG ปรับตัวลดลงมากว่า 28.66% มาที่ระดับ 85.25 บาท เทียบจากราคาปิด 30 ธันวาคม 2564 ที่ระดับ 119.50 บาท ตามรายละเอียดด้านล่างนี้

ส่วนหุ้นที่ปรับตัวเพิ่มขึ้นสวนภาวะตลาดมาสุด 5 อันดับแรก ได้แก่ บริษัท โรงพยาบาลบำรุงราษฎร์ จำกัด (มหาชน) หรือ BH ปรับตัวเพิ่มขึ้นกว่า 60.99% มาที่ระดับ 227.00 บาท เทียบจากราคาปิด 30 ธันวาคม 2564 ที่ระดับ 141.00 บาท ด้าน บริษัท เอสซีบี เอกซ์ จำกัด (มหาชน) หรือ SCB ปรับตัวเพิ่มขึ้นกว่า 46.48% มาที่ระดับ 104.00 บาท เทียบจากราคาปิด 30 ธันวาคม 2564 ที่ระดับ 71.00 บาท
ขณะที่ บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ปรับตัวเพิ่มขึ้นกว่า 36.02% มาที่ระดับ 160.50 บาท เทียบจากราคาปิด 30 ธันวาคม 2564 ที่ระดับ 118.00 บาท ส่วน บริษัท กรุงเทพดุสิตเวชการ จำกัด (มหาชน) หรือ BDMS ปรับตัวเพิ่มขึ้นกว่า 28.26% มาที่ระดับ 29.50 บาท เทียบจากราคาปิด 30 ธันวาคม 2564 ที่ระดับ 23.00 บาท และ ธนาคารกรุงไทย จำกัด (มหาชน) หรือ KTB ปรับตัวเพิ่มขึ้นกว่า 26.52% มาที่ระดับ 16.70 บาท เทียบจากราคาปิด 30 ธันวาคม 2564 ที่ระดับ 13.20 บาท

โดยก่อนหน้านี้ นายกัณฑรา ลดาวัลย์ ณ อยุธยา กรรมการบริหาร บริษัทหลักทรัพย์ ฟินันเซีย ไซรัส จำกัด (มหาชน) เปิดเผยผ่านรายการ “ข่าวหุ้นเจาะตลาด” ประเมินดัชนีตลาดหุ้นไทยช่วงนี้มีโอกาสรีบาวน์ และเคลื่อนไหวไปสู่ระดับ 1,600 จุดได้ พร้อมคาดว่าสิ้นปี 65 จะเคลื่อนไหวไปทดสอบแนวต้าน 1,700 จุด ส่วนเป้าหมายปี 66 มีโอกาสขึ้นไปทดสอบแนวต้าน 1,750 จุด
สำหรับปัจจัยบวกที่จะหนุนดัชนีตลาดหุ้นไทยปรับตัวขึ้น คือ GDP ไทยที่กำลังฟื้นตัวอย่างต่อเนื่อง รวมถึงตัวเลขนักท่องเที่ยวต่างชาติเข้าไทยขยายตัวดีขึ้น โดยธนาคารแห่งประเทศไทยได้ออกมาเผยว่าตัวเลขนักท่องเที่ยวปี 65 อาจสูงกว่า 10 ล้านคน สอดคล้องกับท่าอากาศยานไทย (AOT) เผยว่า เที่ยวบินต่างชาติเข้าไทยเพิ่มสูงขึ้นเช่นกัน และหากจีนกลับมาเที่ยวไทยเร็วขึ้นจะส่งผลดีกับเศรษฐกิจไทย
อย่างไรก็ตาม เมื่อดูจากการปรับตัวลดลงของตลาดหุ้นไทยแล้ว พบว่ามี 5 หลักทรัพย์ที่ปรับตัวลดลงน้อยกว่าดัชนี ได้แก่ JMT, DTAC, CPF, KTC และ TISCO ดังนั้น จึงมีโอกาสที่หุ้นเหล่านี้จะมีโอกาสฟื้นตัวตามดัชนีที่คาดว่าจะปรับตัวขึ้นทดสอบ 1,700 จุดในปีนี้ ส่วนหุ้นที่ปรับตัวลดลงมากกว่าตลาดก็คงต้องเฝ้ารอว่าจะสามารถรีบาวด์ขึ้นมาได้หรือไม่หลังจากนี้
